  Туспуктэм: Гриорий Фомин Наталия Сильвестрова Матэктӥсь кужмо лымыян азьын Удмуртиысь кивалтэтлэн Ярослав Семёнов шимучыръёсты алонъя но бервылзэс утялтонъя ӧриез ӧтчаз. Отын улосвыллэн куазь жобанлы дасяськемез, кышкытлыкъёсты но луонлыкъёсты эскеризы. Кылсярысь школаослы, кытчы нылпиосты автобусэн нулло, дистанционной амалэн дышетсконэ выжыны ӵектӥзы. Со сярысь элькун тӧролэн но кивалтэтлэн пресс-службазы ивортӥз. Котькуд школа пумкылъян ачиз кутоз, пусйиз Удмуртиысь дышетонъя но тодосъя министерствоысь ёзэтлэн кивалтӥсез Светлана Саламатова. Дышетскон ӟырт кезьытъёс дыръя кадь ик радъяськоз: школае лыктэм пиналъёслы урокъёс ортчытозы, доразы кылемъёсызлы заданиос келялозы. Улосвыл Гидрометцентрлэн кивалтӥсез Георгий Быданов ивортэмъя, Удмуртиын кык декада (20 нунал) ӵоже лымы толэзьем эсэплэсь тросгес усиз ни. « Удмуртарняе улосвыл доры паськыт циклон матэктоз. Со кужмо тӧл но лымы ваёз. Соин сэрен арнянуналозь куазь урод луоз, 12 час ӵоже 6-12 миллиметр лымы усёз. Нош температура -4…-9 градусозь ӝутскоз. Валамонгес верано ке, 1 миллиметр зор-кот - со 1-1,5 сантиметр лымы   » Георгий Быданов, Удмуртиысь гидрометцентрлэн кивалтӥсез Удмуртиысь транспортъя но сюрес возёсъя министр Алексей Горбачёв верамъя, сюрес ёзэтъёс югдурлы дась, бригадаос адямиосын кужмоятэмын, техника уй-нунал ужа. Склладъёсын 13 сюрслэсь трос тонна сылало суретъёс, со матысь нуналъёсы ужаны тырмоз. 16-тӥ толшоре 1 сюрс 500 пала смесь быдтӥзы, со мындагес ик 17-тӥ толшоре но. Каръёсысь но ёросъёсысь сюресъёсты утялтыны бадӟым огазеяськонъёслэсь но ужбергатонниослэсь техниказэс но кыскозы, соос юрттыны дась. Кенешонъёс ортчытэмын ни, ужан радлык тупатэмын. Пумиськонын озьы ик бадӟым машинаос но мерлыко транспорт понна федерал но куд-ог улосвыл сюресъёсты ворсан сярысь вераськизы. Со сюресъёс вылысь лымыез ӝоггес но ӟечлыко сузяны луонлык сётоз. Сюбегатонъёс дыръя груз нуллӥсь транспортлы нимысьтыз стоянкаос дасямын, отын водительёс шунтӥськыны но куазьлэсь тупатскемзэ возьманы быгатозы. Россиысь МЧС-лэн Удмурт Элькунъя управлениезлэн кивалтӥсез Сергей Пряженцев муниципал кылдытэтъёслэн тӧроосызлы сюресъёс дурысь шунтӥськон пунктъёсты дыраз эскерыны но дежурство радъяны, озьы ик улӥсьёслэсь техниказы сярысь юаны ӵектӥз,со ӟукам машинаосты поттыны но мукет ужпумъёсты быдэстыны юрттоз. Сюресъёсъя управлениосты сюресъёслэн шугъяськытӥсь люкетъёсаз техникаез ӝог келянэз радъяны но йӧвалегез сылмытӥсь суретъёсты дасяны куризы. Ярослав Семёнов коммунальной службаослэн но улон юртъёсн кивалтӥсь огазеяськонъёслэн ужзылы саклык висъяны косӥз. Секыт учыръёсты алон понна ватсаса аварийной бригадаос ужалозы. Озьы ик элькун кивалтэтлэн тӧроез улон юртъёслэн но мерлыко интыослэн липетъёсысьтызы лымыез но йӧӟектэмъёсты ӝог утялтонэз радъяны косӥз. Со ужез урамъёсты но пыдын ветлон сюресъёсты сузянэн ӵош нуыны куриз. « 20-21 толшор - кивалтӥсь огазеяськонъёс но ТСЖ-ос понна ужан нуналъёс. Валтӥсь ужпумъёс: нырысетӥез – кварталъёс пушкысь сюресъёсты но азбаръёсты сузян, кыкетӥез – липетъёс вылысь лымыез но йӧэз утялтон. Школаос, ФАП-ёс, эмъяськонниос но нылпи садъёс доры сюресъёсты сузянэ волонтёръёсты но депутатъёсты кысконо, вузкаронниосын но мукет огазеяськонъёсын интывылысьтызы лымыез утялтон сярысь вераськоно. Тӧролэн но кивалтэтлэн администрациез озьы ик субботникъёсы пыриськоз » Ярослав Семёнов, Удмуртиысь кивалтэтлэн тӧроез Пумиськон пумын кивалтэтлэн тӧроез Удмуртиысь ГИБДД-лэн управленияз ужасьёслы, МЧС-ысь но утчанъя но утёнъя службаысь ӧнерчиослы ужзы но юрттыны дась луэмзы понна тау кариз. Тодэ вайытом, Удмуртиын 19-тӥ толшоре зол лымыялоз но тӧласькоз. Ижкарын 18-тӥ толшорысен парковка понна дун уз басьтэ. Тегъёс: куазь лымы сюресъёс школаос Удмуртия  